Moda e fundit në mobilimin e ambjenteve të banimit
Vila Greystone në Beverly Hills të Kalifornisë mobilohet nga 20 dizenjatorë me stilin e modës së fundit
Vila Greystone, e ndërtuar në vitin 1928, e cila dikur i përkiste familjes së manjatit Doheny, ka marrë një pamje të re me ndihmën e 20 dizenjatorëve të njohur. Dizenjatorëve iu la dorë e lirë për të shpalosur talentet e tyre të mobilimit në këtë ndërtesë historike. Prirjet e reja të mobilimit në ambjentet e banimit shpalosen duke sjellë një kombinim të ngjyrave të errëta, me sipërfaqet metalike, të ndërthurura me objekte artizanale. Dizenjatorët thonë se në modë është prezantimi i disa orendive më të spikatura, që dallohen si objekte unike, edhe nëse nuk kombinojnë me mobilimin e përgjithshëm të ambjentit. Pra kombinimi i orendive është jashtë mode për vitin 2016. Sipas dizenjatorëve, klientët duan objekte që kanë një histori të veçantë, si nga ana e materialeve, ashtu edhe të ndërtimit. John Mirisch, nënkryetar i bashkisë së Beverly Hills, thotë se vila Greystone është një pjesë e pandashme e qytetit 100-vjeçar. Kjo ndërtesë gjatë gjithë vitit rri e zbrazët dhe rezervohet nga klientë për aktivitete të ndryshme. Por një herë në vit, dyert e saj hapen për publikun dhe ndërtesa e famshme prezantohet në formën më spektakolare: thotë Nënkryetari i Bashkisë Beverly Hills, John Mirisch Tani është në modë që në të njëjtin ambjent të prezantohen disa objekte antike, së bashku me mobilje apo zbukurime moderne. Laura Schwartz-Muller, presidente e Shoqatës Amerikane të Dizenjatorët në Los Anxhelos thotë se moda e re për 2015-2016 është përzierja e metaleve me mobilje të prodhuara me materiale të ricikluara apo të ripërtëritshme, dhe kombinimi i disa stileve. Zonja Schwartz-Muller thotë se një element interesant i mobilimit për 2016 është tunxhi dhe bronxi i nxirë. Ndër ngjyrat dominon e bardha e zbutur, ngjyrë qumështi, e kombinuar me ngjyra të mbyllura. Dizenjatorja Beth Web thotë se ngjyrat e sotme reflektojnë dëshirën e klientëve që shtëpia të jetë një mjedis sa më qetësues: Vila Graystone e zbukuruar nga talenti i 20 dizenjatorëve u hap më 7 nëntor dhe publiku do të ketë mundësi të njihet me modën e fundit në mobilimin e mjedisive të banimit deri në 22 nëntor.